
Előterjesztés
a Közgyűlés részére
Tisztelt Közgyűlés!
A Városligeti Műjégpálya intézmény vezetője 25.000 eFt összegű eseti támogatási kéréssel fordult a Fővárosi Önkormányzathoz az intézmény várható likviditási hiányának elkerülése érdekében, melyet az 1. számú mellékletben mutat be az intézmény. 
Az intézmény jelenlegi finanszírozási problémájához több, az alábbi indoklás szerinti ok  vezetett.
A Városligeti Műjégpálya  intézmény egy évekkel ezelőtti - (639/2000(12.07.) ESB, illetve 112-113/2005.(06.28.) ISB határozatok - bizottsági határozattal több (2. számú melléklet szerinti) fővárosi tulajdonú sportingatlan kezelését, őrzését, karbantartását kapta feladatul azok végleges helyzetének rendezéséig, melyre évekig céltámogatást is biztosított a fenntartó. Az  utóbbi 3 évben az ezzel kapcsolatos feladatok megoldását az intézmény saját bevételei terhére  finanszírozta, mintegy 46.000 eFt értékben (2. számú melléklet).  A sportingatlanokból származó bevételek összege az elmúlt 3 évben mindössze 199 eFt volt, mivel az intézmény által kezelt sportingatlanok – a zugligeti lőtér kivételével – használaton kívüliek voltak, az ezekkel kapcsolatos feladatok kizárólag az őrzésre, állagmegóvásra koncentrálódtak. Időközben az Esztergomi Gyopár Kemping értékesítésre került, 2012. augusztus 23-án  további  két  ingatlan (Sujtás utcai Tusculanum szálló, Zágrábi úti sportlőtér) kezelése elkerült a Városligeti Műjégpálya intézménytől és üzemeltetésre átadásra került  a BFVK Zrt. részére.
Egyedült a zugligeti úti sportlőtér tekintetében volt igény a működtetésre azonban a meglehetősen mostoha körülmények között ez csak korlátozott mértékben volt lehetséges.
Az ingatlan átvételekor a légpuskás lőtér lomtárként funkcionált, berendezése teljes mértékben hiányzott. Az 50 méteres lő pályán a lőállások nagyobbik fele istállóként funkcionált, a területen lovak legeltek. A vizesblokkok használhatatlanok voltak és az épületeken általában látszott az évek óta elmaradt karbantartás hiánya. Csak az elmúlt évek alatt  folyamatosan, a pénzügyi lehetőségek függvényében sikerült olyan állapotot kialakítani, hogy  használatra alkalmas legyen a lőtér.
A Városligeti Műjégpálya intézménynek 9.700 eFt+Áfa összesen bruttó 12.300 eFt  összegű ki nem egyenlített követelése van, amely a Magyar Országos Korcsolyázó Szövetség (MOKSz) által  a 2012 januárjában megrendezett gyorskorcsolya EB bérleti díjának összege. A megállapodás  (3. számú melléklet) szerint kiállított számla alapján az intézmény sajnos a  mai napig nem kapta meg a MOKSz-tól a számla ellenértékét, miközben az intézménynek a 27%-os Áfa összegét  (2.619 eFt-ot) már a NAV részére be kellett fizetnie.  A MOKSz tájékoztatása szerint jelenleg nem is képesek az összeg kifizetésére.  Az intézmény a követelés behajtása érdekében a fizetési meghagyás kibocsájtásán kívül már minden lehetősséggel élt, azonban mivel az MOKSz a Városligeti Műjégpálya intézmény stratégiai partnere, nemzetközi eseményeket nem tud az intézmény a közreműködésük nélkül megrendezni, ezért az intézmény  a helyzet békés rendezésére törekszik. 
A jelenleg is folyamatban lévő rekonstrukció miatti „átmeneti állapot” kedvezőtlenül hat az intézmény  2012. évi  gazdálkodására.  2012. évben a szponzori bevételek kiesése kb.: 25.000 eFt-ra tehető, a jelenleg még el nem készült büfék, étterem és turista információs központ miatt az intézmény havonta mintegy 3.000 eFt bevételi díjtól esik el. 
A rekonstrukció befejezése érdekében közbeszerzési eljárás került kiírásra erősáram, gyengeáram, épületgépészet és építészet témákban. Sajnos árajánlat csak az építészeti munkákra érkezett, a másik 3 területre (erősáram, gyengeáram, épületgépészet) nem érkezett ajánlat, illetve visszalépett a vállalkozó, így azok megvalósítása érdekében  újabb közbeszerzési eljárást kell lefolytatni. A hűtéstechnológiában - főleg tervezési hibákból adódóan -  jelentős átépítésre van szükség. Az étterem és a két büfé üzemeltetésére kiírt pályázatok elbírálása folyamatban van, szerződéskötésre a Fővárosi Közgyűlés Gazdasági Bizottságának  pozitív döntését követően van lehetőség. A turista információs központ befejezése a fenti közbeszerzések lezártával fog megtörténni. 
Ebben az átmeneti helyzetben az intézmény lehetőségeihez képest próbál megfelelni az Alapító Okiratában vállalt feladatának és ennek érdekében, ideiglenes működési engedély birtokában 2012. november 16-tól a teljes pályafelületet megnyitja a nagyközönség számára. A nyitással összefüggésben felmerülő kiadásokra, jelenleg nem rendelkezik  forrásokkal. Az intézmény a készpénzállománya 2012. november 9-én 1.106 eFt, a működési kiadásokra felhasználható bankszámla egyenlege 5.471 eFt. 
A nyitás érdekében  szükséges elvégzendő feladat a kompenzátorok cseréje, valamint a glikol pótlása. A kompenzátorok a nem megfelelő pozicionálás miatt sajnos a múlt évi üzemelés során tönkrementek, a rendszerben keletkezett hiba miatt a glikol egy része elfolyt. A kivitelező csődeljárása miatt sajnos az erre vonatkozó garanciákat érvényesíteni nem lehetséges. Ezen kiadások összege közel 7.000 eFt. 

A nyitással összefüggésben jelentősen megnövekszik az intézmény bérköltsége                                 (közel 3.000 eFt  Ft + járulékok összesen november és december hónapokra 7620 Ft)  hiszen most kell  felvenni  azokat a munkavállalókat, akik a jégpálya működése alatt dolgoznak (diszpécser, biztonsági személyzet, jegyszedő, ruhatáros, korcsolyaélező).
Az ideiglenes működtetésből adódóan az intézmény egyelőre csak a jegybevétellel és várhatóan a két büfé bérbeadásából származó bevétellel számolhat. A 2012/2013 jégszezonban az épületben található étterem üzemszerű működtetésére a konyha kialakításának hiányában még nem lehet számítani. A jégpálya üzemeltetése során természetesen jelentősen megemelkedik a villamos energia fogyasztás, melynek kifizetetésére az intézménynek - figyelembe véve a várható bevételeket is  - nem lesz fedezete. 
Az intézmény működésével kapcsolatban fontos megemlíteni azt a tényt, hogy a jégszezon alatti  energia költség nagy mértékben függ az időjárástól. Szélsőséges időjárási viszonyokat tekintve az üzemeltetési költség jelentős hányadát kitevő villamos energia fogyasztásban (költségben) akár 50.000 eFt-os eltérés is adódhat az egyes évek között. Ezt a tényezőt mindenképpen kalkulálni szükséges az intézmény 2013. évi működtetésében. 
A Városligeti Műjégpálya a teljes rekonstrukció befejezését követő  évben a tervezett hűtési és épület gépészeti rendszer hibátlan működése és a gyengeáramú rendszerek beüzemelését követően várhatóan képes lesz olyan szintű saját bevételek realizálására, hogy alapfeladatai tekintetében nem szorul majd fenntartói támogatásra.  Az intézmény vezetője által bemutatott üzleti tervből (4. számú melléklet) ugyanakkor egyértelműen kiolvasható, hogy jelenleg a befejezetlen beruházás miatti többlet kiadások és elmaradó bevételek megnehezítik  a stabil működést.

Összefoglalva a fent leírtakat megállapítható, hogy főleg az utóbbi három évben az intézmény által a  sportingatlanokra fordított jelentős kiadások, valamint a jelenleg is folyamatban lévő rekonstrukció miatti „átmeneti állapot” vezetett az 1. számú mellékletben látható lividitási problémához. A 2012/2013. évi jégszezon zavartalan működése érdekében javasoljuk a Fővárosi Közgyűlés számára  a hiány  egyszeri jellegű önkormányzati támogatással történő rendezését. 

Az előterjesztésben szereplő költségvetési rendelet módosítására jelen közgyűlési ülésen önálló napirendi pont keretében kerül sor.







Határozati javaslat
A Fővárosi Közgyűlés úgy dönt, hogy:

a Városligeti Műjégpálya intézmény részére, működőképességének megőrzése érdekében  egyszeri jelleggel 25.000 eFt támogatást biztosít a „9300 Általános tartalék” cím előirányzata terhére.

a támogatás biztosítása érdekében 25.000 eFt-tal csökkenti a „9300 Általános tartalék” cím működési célú tartalék előirányzatát és ezzel egyidőben ugyanezen összeggel megemeli az „5802  Városligeti Műjégpálya” cím támogatási és kiadási előirőányzatát (ebből: dologi kiadás: 25.000 eFt)

Határozathozatal módja:
Az 1. számú határozati javaslat elfogadásához egyszerű szótöbbség a 2. számú határozati javaslat elfogadásához minősített szótöbbség szükséges.

Budapest, 2012. november 
	Dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző




mellékletek:
1.számú melléklet: a Városligeti Műjégpálya intézmény 2012. évi tervezett bevételeinek  és kiadásainak  bemutatása
2. számú melléklet:	 a Városligeti Műjégpálya  intézmény által a sportingatlanokra fordított 2010-2011-2012. évi kiadások részletezése 
3.számú melléklet: Megállapodás a  Városligeti Műjégpálya és az MOKSz között a 2012. január 6-8. között megrendezésre került gyorskorcsolya EB bérleti díja tárgyában, valamint a intézmény tájékoztató levele a témában.
4.számú melléklet: a Városligeti Műjégpálya üzleti terve

1052 Budapest, Városház utca 9-11. | levélcím: 1840 Budapest | telefon:+ 36 1 327-1946 | fax: + 36 1 327-1942             e-mail: csomos.miklos@budapest.hu


4 / 4
image1.png




